KOMISSION ASETUS (EU) 2021/1842,

annettu 20 päivänä lokakuuta 2021,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse flupyradifuronin ja difluorietikkahapon jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Flupyradifuronin ja difluorietikkahapon jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Flupyradifuroni-tehoainetta sisältävän kasvinsuojeluaineen käyttöä mansikoihin, syötäviksi tarkoitettuihin oliiveihin, okriin, kukkakaaleihin, brokkoliin/parsakaaliin, ruusukaaleihin/brysselinkaaleihin, keräkaaleihin eli kupukaaleihin, lehtikaaliin, kyssäkaaleihin, salaatteihin ja salaattikasveihin, pinaatteihin ja vastaavanlaisiin lehtiin, yrtteihin ja syötäviin kukkiin, tarhapapuihin, herneisiin, rapsinsiemeniin, sinapinsiemeniin ja öljyoliiveihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi flupyradifuronin ja sen tärkeimmän metaboliitin difluorietikkahapon osalta.

(3) Asetuksen (EY) N:o 396/2005 6 artiklan 2 ja 4 kohdan ja mukaisesti on jätetty hakemus, tuonnissa sallittavista enimmäismääristä Yhdysvalloissa sitrushedelmiin, kaktusviikunoihin, puuvillansiemeniin, sokerimaisseihin, ohraan, maissiin, kirjodurraan ja vehnään, Yhdysvalloissa ja Kanadassa pähkinöihin, siemenhedelmiin, viinirypäleisiin, pensasmustikoihin, juureksiin ja juurimukuloihin, tomaatteihin, paprikoihin, munakoisoihin, meloneihin, varsiselleriin/lehtiselleriin, kuivattuihin palkokasveihin, maapähkinöihin, soijapapuihin ja humalaan, Brasiliassa kahvipapuihin sekä Ghanassa ja Norsunluurannikolla kaakaopapuihin käytetyn flupyradifuronin osalta. Hakijoiden mukaan kyseisen aineen sallittu käyttö näihin viljelykasveihin kyseisissä maissa johtaa siihen, että jäämämäärät ylittävät asetuksessa (EY) N:o 396/2005 vahvistetut flupyradifuronin ja difluorietikkahapon jäämien enimmäismäärät ja että jäämien enimmäismäärien olisi oltava korkeampia, jotta näiden viljelykasvien tuontiin liittyvät kaupan esteet vältetään.

(4) Hakija toimitti näiden hakemusten yhteydessä esittelijänä toimivalle jäsenvaltiolle, Alankomaille, täydentävät vuoroviljelykasveja koskevat kenttätutkimukset ja karjan ruokintatutkimukset komission asetuksessa (EU) 2016/486 (2) säädetyssä määräajassa.

(5) Alankomaat arvioi nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (3). Se toimitti lausunnot hakijoille, komissiolle ja jäsenvaltioille sekä julkisti ne.

(7) Mitä tulee flupyradifuronin käyttöön kaktusviikunoihin, meloneihin, tomaatteihin ja humaliin, elintarviketurvallisuusviranomainen katsoi, että toimitetut tiedot eivät olleet riittäviä uusien jäämien enimmäismäärien vahvistamiseksi. Mitä tulee flupyradifuronin käyttöön varsisellereihin/lehtisellereihin, jäämien akuuttiin saantiin liittyviä ongelmia ei voitu sulkea pois. Kaikista muista hakemuksista elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(8) Vuoroviljelykasveja koskevien kenttätutkimusten ja karjan ruokintatutkimusten arvioinnin perusteella elintarviketurvallisuusviranomainen suositteli vuoroviljelykasvien ja eläinperäisten tuotteiden osalta flupyradifuronin ja difluorietikkahapon jäämien voimassa olevien enimmäismäärien nostamista, alentamista tai pitämistä ennallaan. Elintarviketurvallisuusviranomainen ehdotti erityisesti flupyradifuronin jäämien enimmäismäärien alentamista viininlehtien osalta ja difluorietikkahapon jäämien enimmäismäärien alentamista maissin, kaakaopapujen ja sian maksan osalta. Kyseiset jäämien enimmäismäärät olisi vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II.

(9) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, kyseiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(10) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(11) Sen vuoksi asetusta (EY) N:o 396/2005 olisi muutettava.

(12) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymätoimenpiteestä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(13) Olisi sallittava kohtuullinen siirtymäaika ennen jäämien muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen flupyradifuronin jäämiin viininlehdissä ja difluorietikkahapon jäämiin maississa, kaakaopavuissa ja sian maksassa sellaisten tuotteiden osalta, jotka on tuotettu unionissa tai tuotu unioniin ennen 10 päivää toukokuuta 2022.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 10 päivästä toukokuuta 2022 viininlehdissä esiintyvää flupyradifuronia ja maississa, kaakaopavuissa ja sian maksassa esiintyvää difluorietikkahappoa koskevien jäämien enimmäismäärien osalta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä lokakuuta 2021. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Komission asetus (EU) 2016/486, annettu 29 päivänä maaliskuuta 2016, Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse syatsofamidin, sykloksidiimin, difluorietikkahapon, fenoksikarbin, flumetraliinin, fluopikolidin, flupyradifuronin, fluksapyroksadin, kresoksiimimetyylin, mandestrobiinin, mepanipyriimin, metalaksyyli-M:n, pendimetaliinin ja teflutriinin jäämien enimmäismääristä tietyissä tuotteissa tai niiden pinnalla (EUVL L 90, 6.4.2016, s. 1).

(3) Elintarviketurvallisuusviranomaisen tieteelliset raportit ovat saatavilla verkossa: http://www.efsa.europa.eu:

Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA. EFSA Journal 2020; 18(6):6133.

Reasoned opinion on the modification of the existing maximum residue levels for flupyradifurone and DFA in rapeseeds/canola seeds and mustard seeds. EFSA Journal 2020; 18(11):6298.

Reasoned opinion on the modification of the existing maximum residue levels for flupyradifurone and DFA in okra/lady’s finger. EFSA Journal 2021; 19(5):6581.